KOMISJONI ARUANNE EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE Euroopa Ühenduse esimese rakenduskava läbivaatamise ja ajakohastamise kohta kooskõlas püsivaid orgaanilisi saasteaineid käsitleva määruse nr 850/2004 artikli 8 lõikega 4 /* COM/2014/0306 final */





KOMISJONI ARUANNE EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE Euroopa Ühenduse esimese rakenduskava läbivaatamise ja ajakohastamise kohta kooskõlas püsivaid orgaanilisi saasteaineid käsitleva määruse nr 850/2004 artikli 8 lõikega 4 Sissejuhatus Määrus (EÜ) nr 850/2004 püsivate orgaaniliste saasteainete kohta[1] (edaspidi „määrus”) võeti vastu aprillis 2004, et rakendada Euroopa Liidus Stockholmi konventsiooni[2] (edaspidi „konventsioon”) ja piiriülese õhusaaste kauglevi konventsiooni püsivate orgaaniliste saasteainete protokolli[3] (edaspidi „protokoll”). Vastavalt määruse artikli 8 lõikele 4 töötati 2007. aastal välja Euroopa Ühenduse esimene rakenduskava[4]. Selles loetleti ELi tasandil kehtivad meetmed püsivate orgaaniliste saasteainete kontrollimiseks, hinnati nende tõhusust ja piisavust seoses konventsioonist tulenevate kohustuste täitmisega, tehti kindlaks vajadus edasiste ELi tasandi meetmete järele ning kinnitati kava nende meetmete rakendamiseks. Lisaks määruse artikli 8 lõikele 4 peetakse nüüd asjakohaseks ühenduse rakenduskava läbi vaadata ja ajakohastada, et võtta arvesse järgmisi muutusi õiguskeskkonnas: mitme uue püsiva orgaanilise saasteaine lisamine konventsiooni ja protokolli[5], tehnilised ja õigusloomealased edusammud selles valdkonnas ja määruse kohaldamist käsitleva komisjoni aruande KOM(2010) 514 järeldused. Läbivaadatud ja ajakohastatud ühenduse rakenduskavale viidatakse kui liidu rakenduskavale püsivate orgaaniliste saasteainete kohta ning seda käsitlev komisjoni talituste töödokument[6] on lisatud käesoleva aruande lisana. Lisatud komisjoni talituste töödokumendi kokkuvõte Komisjoni talituste töödokumendi eessõnas antakse ülevaade määruse kohaldamise rahvusvahelisest õigusraamistikust ning esitatakse protokolli ja konventsiooni kokkuvõte. Töödokumendi 1. osas vaadeldakse praegust olukorda seoses kohustustega, mida EL peab täitma kõnealuse rahvusvahelise raamistiku osalisena. Selles kirjeldatakse asjakohaseid vastuvõetud ELi õigusakte (sh püsivate orgaaniliste saasteainete määrus, REACH[7] ning klassifitseerimise, märgistamise ja pakendamise määrus[8]) ning nende rakendamist toetavaid finantsinstrumente. Dokumendi 1. osas antakse võimalikult üksikasjaliku pildi loomiseks üldhinnang püsivate orgaaniliste saasteainete kohta seoses nende tootmise, kasutamise ja turulelaskmisega ning samuti olemasolevate varude ja jäätmevoo saastamisega. Töödokumendi 2. osas esitatakse põhjalik analüüs iga üksiku konventsioonist tuleneva kohustuse kohta, mis mõjutab püsivate orgaaniliste saasteainete reguleerimist ELis. Selle analüüsi järgselt on komisjon määratlenud 26 tehnilist meedet, et tõhustada konventsioonist tulenevate ELi kohustuste täitmist. [1] ELT L 229, 29.6.2004, lk 5. [2] Stockholmi konventsioon püsivate orgaaniliste saasteainete kohta, 22. mai 2001. [3] Piiriülese õhusaaste kauglevi 1979. aasta konventsiooni ÜRO Euroopa Majanduskomisjoni protokoll püsivate orgaaniliste saasteainete kohta. [4] SEK(2007) 341. [5] Vt joonealune märkus 3. [6] SWD(2014) 172. [7] Määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH). [8] Määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist.